उड़ीसा, झारखंड में स्टील प्लांट लगाएगी सेसा गोवा  
वेदांता समूह की कंपनी सेसा गोवा ने कहा कि वह उड़ीसा और झारखंड में 10 से 15 लाख टन क्षमता के इस्पात संयंत्र लगाने की संभावना तलाश रही है।
वेदांता समूह की कंपनी सेसा गोवा ने कहा है कि वह उड़ीसा और झारखंड में 10 से 15 लाख टन क्षमता के छोटे इस्पात संयंत्र लगाने की संभावना तलाश रही है।  सेसागोवा के एमडी और सीईओ पीके मुखर्जी ने बताया, हमने उड़ीसा में संभावना तलाशनी शुरू की है, जहां हमारे समूह की कंपनियों में से एक कंपनी ने इस्पात संयंत्र लगाने के लिए समझौता कर रखा है। हमने राज्य सरकार के साथ बातचीत शुरू की है।  उन्होंने कहा कि कंपनी झारखंड में भी एक इस्पात संयंत्र लगाने पर विचार कर रही है, जहां उसके पास खनन परिचालनों के लिए एक संभाव्य लाइसेंस है।  उन्होंने कहा, राज्य में खनन निश्चित है और एक इस्पात संयंत्र लगाने की भी हमारी योजना है। हम इस साल के अंत तक करीब 800 एकड़ भूमि का अधिग्रहण करने की संभावना तलाश रहे हैं। संयंत्रों के आकार के बारे में पूछे जाने पर उन्होंने कहा कि यह 10 से 15 लाख टन के हो सकते हैं।